Μανώλης Μπαμπούσης

Βιογραφία

Γεννήθηκε το 1950 στην Αθήνα. Είναι φωτογράφος, εικαστικός, αρχιτέκτονας,  ποιητής, με σημαντικό ρόλο στην καθιέρωση της φωτογραφίας στον χώρο της σύγχρονης τέχνης στην Ελλάδα. Το 1998, εκλέχθηκε καθηγητής Φωτογραφίας της ΑΣΚΤ (1998- 2013).  Το 2003 το  ΕΜΣΤ πραγματοποίησε την πρώτη του αναδρομική έκθεση με φωτογραφικά έργα. 
Το 1999, ίδρυσε το Φωτογραφικό Εργαστήριο της ΑΣΚΤ: Μορφές της Αναλογικής και Ψηφιακής Φωτογραφικής Εικόνας στη Σύγχρονη Τέχνη, όπου δίδαξε συστηματικά τις διαφορετικές προσεγγίσεις των Διαδρομών της Φωτογραφίας στη Σύγχρονη Τέχνη.
Το 2013 παραιτήθηκε από τη θέση του Αντιπρύτανη, (2010-2013), και από τη θέση του τακτικού καθηγητή της ΑΣΚΤ διαφωνώντας με την μη ένταξη της φωτογραφίας στις κατευθύνσεις της Ανωτάτης Σχολής Καλών Τεχνών. Aπό το 2015 είναι ομότιμος καθηγητής της.
Σπούδασε Αρχιτεκτονική στο Πανεπιστήμιο Φλωρεντίας (1968-1975), προτείνοντας μια μελέτη κατεδάφισης ενός ψυχιατρείου αντί της ανέγερσης ενός νέου κτηρίου και αναστηλώσεις στο Διεθνές κέντρο Συντήρησης Πολιτιστικής  Κληρονομιάς  i.c.c.r, στη Ρώμη. Υπήρξε Βοηθός του Α. Νatalini, ιδρυτικό μέλος του Superstudio, στην Αρχιτεκτονική Σχολή της Φλωρεντίας.
Η μακρόχρονη φωτογραφική του συνεργασία με τον Γιάννη Κουνέλλη, δημιούργησε ένα σημαντικό αρχείο του έργου του μεγάλου ιστορικού καλλιτέχνη.
Ως Αρχιτέκτονας εργάσθηκε στον ΟΣΚ. Έχει σχεδιάσει μια σειρά ουτοπικές αρχιτεκτονικές στο Αιγαίο. Το 2011 σχεδίασε και επιμελήθηκε την φύτευση 10 στρεμμάτων δημιουργώντας τον κήπο της ΑΣΚΤ. Υπήρξε καλλιτεχνικός διευθυντής σε εταιρίες παραγωγής κινηματογραφικής διαφήμισης.
Η δουλειά του εξερευνά θέματα γύρω από τους θεσμούς, τη μνήμη και τα μνημεία, το περιβάλλον, τον εγκλεισμό και την απώλεια. Χρησιμοποιεί κύρια τη φωτογραφία, τη βιντεοπροβολή εικόνων, το σχέδιο, εγκαταστάσεις και κείμενα.
Έχει πραγματοποιήσει πολλές ατομικές εκθέσεις σε Μουσεία και χώρους τέχνης. Μουσείο Μπενάκη, Αθήνα, 2011, Νew Υork Photofestival, 2009, Camec, La Spezia, 2008, ΕΜΣΤ Αθήνα, 2003 και ΜΜΣΤ, Θεσσαλονίκη και και συμμετάσχει σε δεκάδες ομαδικές στην Ελλάδα και το εξωτερικό. Fridericianum Museum, Documenta 14 (Συλλογή του ΕΜΣΤ), Κάσελ, 2017, Eidos-Idées, Besançon, 2014, κ.α. Galleria Hilario Galguera  2007 Μexico city. Έργα του βρίσκονται  σε ιδιωτικές και δημόσιες συλλογές. Έχουν εκδοθεί μονογραφίες,  και ποιητικές του συλλογές.

Καλλιτεχνική προσέγγιση

Oι μετωπικές έγχρωμες φωτογραφίες του Μανώλη Μπαμπούση, των άδειων χώρων εγκλεισμού του ψυχιατρείου της Volterra, από το 1973 και οι ασπρόμαυρες φωτογραφίες (1985-1996) του βιβλίου Αθήνα εικόνες πρόδρομοι μετέπειτα προσεγγίσεων αναδεικνύουν την κατάθλιψη των διαρκών τραυματισμών, αφορούν την ανθρώπινη συνθήκη, τις συμπυκνωμένες ενδείξεις ενός «νεκρού» χώρου, κατάθεσης και εγκλεισμού. 
Υπογραμμίζει την εικαστική διάσταση της φωτογραφικής παράδοσης και της φωτογραφίας-πίνακα -περισυλλογής, την υλική υπόσταση της φωτογραφίας, την κλίμακα, την εκθεσιακή διαδοχή των εικόνων ανεξάρτητα θέματος και χρονολογικής σειράς.
Αναφέρεται  σε καλλιτεχνικά και κοινωνικά φαινόμενα και με άλλα μέσα – βιντεοπροβολές, σχέδια, γλυπτά, κείμενα, ποιήματα, ιδιαίτερα στις εκθέσεις Volterra, 1972-74, εκτός σχεδίου 2013 και Something stupid 2017.